Kaks torni Pierre-sur-Haute'i sõjaväeraadiojaamas. Foto keskel on Télédiffusion de France'i releetorn, mille juures on ka eluruumid ja helikopteri maandumisplats
**Pierre-sur-Haute'i sõjaväeraadiojaam** (prantsuse keeles *Station hertzienne de Pierre-sur-Haute*) on Prantsuse sõjaväe 1961. aastal rajatud raadiosidejaam. See asub 30 hektari suurusel alal Prantsusmaal Sauvaini ja Jobi vallas, jaama läbib Rhône-Alpes'i ja Auvergne'i piirkondade vaheline piir. Telekomifirma Télédiffusion de France on rajanud alale ka tsiviilotstarbelise raadiorelee.

2013. aasta aprillis tõmbas raadiojaamale tähelepanu Prantsuse siseluureagentuur Direction centrale du renseignement intérieur (DCRI), kui nõudis jaama artikli eemaldamist prantsuskeelsest Vikipeediast. Juhtumi tulemusel tekkinud Streisandi efekti tõttu sai raadiojaama artiklist prantsuskeelse Vikipeedia enim loetud lehekülg, 6.–7. aprillil 2013 vaadati seda rohkem kui 120 000 korda. Artikkel tõlgiti paljudesse keeltesse.

Ajalugu
-------

1913. aastal rajati praeguse sõjaväe raadiojaama kohale semafortelegraaf, mida Prantsusmaal nimetati Chappe'i telegraafiks. Tol ajal asus seal väike kivihoone, mille katusel paiknes semafor.

Külma sõja ajal 1961. aastal palus NATO Prantsuse armeel ehitada üks NATO üleeuroopalise ühekandevõrgu 82 jaamast ACE High süsteemis. Selles võrgus oli Pierre-sur-Haute jaam (koodiga FLYZ) relee lõunasse jääva Lachensi (FNIZ) ja põhjas paikneva Mont-Août' (FADZ) jaama vahel. Selles kasutati nelja 10 kW saatjat ja 17 vastuvõtjat. 1974. aastal läks jaam Prantsuse õhujõudude alluvusse. 1981–1987 läbis ACE High jaam täieliku uuenduskuuri. NATO hertzian jaam kasutas troposfääriühendusi ja Ameerika varustust. 1988. aastal alustas NATO ACE High süsteemi lammutamist.[*viide?*]

Ülesanded
---------

Pierre-sur-Haute'i jaam on Prantsuse õhujõudude alluvuses ning allub Lyon – Mont Verduni lennuväebaasile, mis jääb jaamast 80 km kaugusele. See on üks neljast raadiojaamast Prantsusmaa põhja-lõunateljel, pidevas ühenduses kolme ülejäänuga Lacaune'i, Henrichemonti ja Rocheforti lennuväebaasis. Peamiselt kasutatakse jaama operatiivüksuste juhtimisega seotud ülekanneteks. Kui Prantsusmaa kasutaks kunagi oma tuumarelva (*Force de Frappe*), võiks käsk selleks läbida seda releed.

Jaam kuulus õhujõudude jälgimis-, info- ja kommunikatsioonisüsteemi (Commandement Air des Systèmes de Surveillance d'Information et de Communications) alates selle loomisest 1. juunil 1994 ning seejärel 1. jaanuarist 2006 infrastruktuurivõrkude ja infosüsteemide ühendatud juhtimissüsteemi (Direction Interarmées des Réseaux d'Infrastructure et des Systèmes d'Information).

Raadiojaama komandör on majori auastmes. Jaamas on umbes 20 töötajat, sealhulgas elektrikud, mehaanikud ja kokad.

Infrastruktuur
--------------

Pierre-sur-Haute'i betoontornid, kus paikneb sõjaväe raadiotehnika
Jaam asub 30-hektarilisel alal Sauvaini ja Jobi vallas, Loire'i ja Puy-de-Dôme'i departemangu piiril. Seda ümbritseb puust ja metallist tõke. Sõjaväepersonal ja töötajad liiguvad helikopteriga või avalikkusele suletud teed mööda.

### Hooned

Raadiojaamas on kaks umbes 30 meetri kõrgust betoontorni, mida 1991. aastast kasutatakse raadioülekannete ja -vastuvõtu tarvis. Tornide konstruktsioon peaks pidama vastu ka tuumaplahvatusele.

Lisaks asuvad jaamas garaažid ja eluruumid, kus on ka köögid, söögi- ja magamistoad. Neid ühendavad kuni 300 m pikkused tunnelid, et hoonete vahel liikudes ei peaks töötajad talvel paksus lumes sumpama.

### Maa-alused rajatised

Jaama tähtsaim osa on maa all. Seda kasutatakse ülekannete juhtimiseks: kiirusel 2 megabitti sekundis analüüsitakse tornidest tulevat teavet, mis seejärel edastatakse vastavalt vajadusele.

See jaama osa on kaitstud keemia-, bioloogilise, radioloogilise ja tuumarelva eest. Betoonis sisalduv Faraday puur kaitseb elektromagnetimpulsside eest, ruumides on ülerõhk jne. Jaamal on autonoomne vee- ja elektrivarustus.

Skandaal prantsuskeelse Vikipeedia artikliga
--------------------------------------------

2013. aasta aprillis tõmbas raadiojaamale tähelepanu Prantsuse siseluureagentuur Direction centrale du renseignement intérieur (DCRI), kui nõudis jaama artikli eemaldamist prantsuskeelsest Vikipeediast. Wikimedia Foundation küsis luureametkonnalt, millised artikli osad nende hinnangul probleemsed on, kuna artikkel kordas avalikult kättesaadavas telesaates kajastatud infot. DCRI keeldus vastamast ning kordas nõudmist artikkel kustutada. Kui Wikimedia Foundation sellest keeldus, sundis DCRI Prantsusmaal elavat prantsuskeelse Vikipeedia vabatahtlikku administraatorit Rémi Mathis'd artikli eemaldama. Administraator, kes on Wikimedia liikumise Prantsusmaa haruorganisatsiooni Wikimédia France president ning Prantsusmaa rahvusraamatukogu (Bibliothèque nationale de France) töötaja, allus survele. 6. aprillil 2013 avaldas Wikimédia France teate, milles muuhulgas kirjutas:

> „DCRI kutsus Vikipeedia vabatahtliku kaastöölise 4. aprillil [2013] oma kontorisse. Seda vabatahtlikku, kel oli õigus artikleid kustutada, sunniti artiklit DCRI kontoris viibimise ajal kustutama, ähvardades teda vastasel juhul aresti ja kohtuliku süüdistusega. Surve all polnud tal muud valikut kui artikkel kustutada, ehkki ta selgitas DCRI-le, et nii Vikipeedia ei toimi. Ta hoiatas teisi sysoppe, et artikli taastamine võib tuua kaasa õigusliku vastutuse. Varem polnud sel vabatahtlikul raadiojaama artikliga mingit kokkupuudet, ta polnud seda toimetanud ega teadnudki selle olemasolust enne DCRI kontorisse sisenemist. Ta valiti ning kutsuti välja seepärast, et ta oli kergesti leitav, olles pidevalt osalenud Vikipeedia ja Wikimedia projektide promotegevuses Prantsusmaal."
> 
> 
>  – Wikimédia France
> 
> 

Hiljem taastas artikli teine Vikipeedia kaastööline. Prantsusmaa siseministeerium kinnitas uudisteagentuurile Agence France-Presse, et ei soovi praegu juhtumit kommenteerida. Juhtumi tulemusel sai raadiojaama artiklist prantsuskeelse Vikipeedia loetuim lehekülg, 6.–7. aprillil 2013 vaadati seda enam kui 120 000 korda. See tõlgiti mitmesse keelde. Prantsuse ajaleht "20 minutes", Ars Technica ja postitus Slashdotis nimetasid seda näitena Streisandi efektist.

Viited
------

|  |  |
| --- | --- |
|  | Pildid, videod ja helifailid Commonsis: **Pierre-sur-Haute'i sõjaväeraadiojaam** |

1. 1 2 3 4 5 6 7 8 9  Paul-Émile Liogier "La base militaire de Chalmazel", Télé Loire 7 (dokumentaalsaade) (vaadatud 5. aprillil 2013)
2. 1 2 3  Megan Geuss: "Wikipedia editor allegedly forced by French intelligence to delete "classified" entry" Arstechnica, 6. aprill 2013
3. 1 2  "Wikipedia article traffic statistics for 'Station hertzienne militaire de Pierre-sur-Haute'".
4. 1 2  Tõlgete loetelu Wikidatas.
5. ↑  Troposcatter Communication Networks 30. juuni 2012 (vaadatud 5. aprill 2013)
6. ↑  Das ACE High System, 17. veebruar 2013 (vaadatud 5. aprill 2013)
7. 1 2  "Histoire succincte des "SSIC" (systèmes de surveillance, d'information et de communications) de l'armée de l'air". Association Nationale Air des Télécommunications et du Contrôle. 30. juuni 2012. Originaali arhiivikoopia seisuga 31. märts 2009. Vaadatud 30. august 2009.
8. ↑  Prantsuse armees on see lühend nimetusest *adjutant-major*, mis on tegelikult OR-9 allohvitser.
9. 1 2 3  Kim Willsher: "French secret service accused of censorship over Wikipedia page" The Guardian, 7. aprill 2013
10. ↑  Torsten Kleinz: "Französischer Geheimdienst verlangt Löschung eines Wikipedia-Artikels" Heise Online, 6. aprill 2013
11. 1 2  "French homeland intelligence threatens a volunteer sysop to delete a Wikipedia Article" Wikimédia France, 6. aprill 2013
12. ↑  "La DCRI accusée d'avoir illégalement forcé la suppression d'un article de Wikipédia" Le Monde, 6. aprill 2013
13. ↑  "La DCRI accusée d'avoir fait supprimer un article sur Wikipedia" Agence France-Presse, 6. aprill 2013
14. ↑  "La DCRI accusée d'avoir fait pression pour obtenir la suppression d'un article Wikipedia" 20 minutes, 6. aprill 2013
15. ↑  saibot834 "French intelligence agency forces removal of Wikipedia entry" Slashdot, 6. aprill 2013